RESENSIE: 'Kortpad' op Netwerk24 komedie met pitkos | Netwerk24
04 Augustus 2020 16:47
Netwerk24 en die KKNK se eerste KORTOM-kortrolprent, Kortpad, bied pitkos én komedie, skryf Laetitia Pople.
In Kortpad, die eerste van Netwerk24 se kortrolprente, is die toonaard dalk bietjie ernstiger. Twee mans ontmoet, dit blyk die een het oortree op die ander se eiendom, en die man (Schultz) wat die plaaseienaar is, het 'n vreemde storie oor hoekom hy helder oordag in sy netjiese stadsklere op sy kleinhoewe rondflenter. Die twee raak aan die gesels en gou is dit duidelik dat hier meer as een agtergrondstorie is.
In net tien minute word hier gesnelskrif deur emosies, die invloed van Covid-19 se sleurstroom, historiese onteiening en ontnugtering. Dit is nie 'n swaardra-storie nie, wel nogal een van twee "boere" wat saam 'n plan maak. Noem dit een van simbiose of vredige naasbestaan. Dit is die verhaal van uitreik oor 'n afgrond van vooroordele en wanopvattings en bande smee om 'n beter toekoms te verseker. Die inslag en boodskap kan vir sommige 'n bietjie te na aan die reënboognasie-droom van Mandela lê.
Hoe ook al, hier is pitkos en komedie as jy gou-gou wil verpoos met 'n koffie en 'n fliek.
Die draaiboek is geskryf deur Ferdinand Bekker, die regisseur is Gaerin Hauptfleisch. Stephanie Hough speel teenoor Daniels en Schultz. - Laetitia Pople
KYK HIER NA DIE AGTER-DIE-SKERMS-VIDEO VAN DIE PRODUKSIE:
Netwerk24 gaan tot einde September elke Dinsdag 'n kortrolprent publiseer. Waarna kan intekenare volgende week uitsien?